b'\n_START_ARTICLE_\nMekka\n_START_SECTION_\nEtymologi\n_START_PARAGRAPH_\nMekka har i lang tid v\xc3\xa6rt den norske stavem\xc3\xa5ten for islams hellige by. Ordet er transkribert fra arabisk og har blitt en del av det norske spr\xc3\xa5ket._NEWLINE_Ordet Mekka brukes i dag ikke bare for byen i Saudi-Arabia. Mekkas rolle som den viktig byen innenfor islam har gjort at navnet benyttes som begrep ogs\xc3\xa5 for \xc3\xa5 beskrive andre steder av stor betydning innen ulike emneomr\xc3\xa5der. Las Vegas beskrives for eksempel som \xc2\xabet Mekka for gamblere\xc2\xbb, og Nashville kalles \xc2\xabcountrymusikkens Mekka\xc2\xbb._NEWLINE_I et fors\xc3\xb8k p\xc3\xa5 \xc3\xa5 unng\xc3\xa5 slike sammenligninger med den hellige byen besluttet den saudiske regjeringen p\xc3\xa5 1980-tallet \xc3\xa5 bestemme at en ny transkripsjon skulle anvendes som offisielt navn, \'Makkah al-Mukarramah\', noe som ogs\xc3\xa5 er n\xc3\xa6rmere arabisk. Makkah har hittil ikke f\xc3\xa5tt s\xc3\xa6rlig gjennomslag i norske medier eller i norsk spr\xc3\xa5kbruk.\n_START_SECTION_\nHistorie\n_START_PARAGRAPH_\nMekka ligger i Hijaz-\xc3\xb8rkenen ikke langt fra R\xc3\xb8dehavet. Ogs\xc3\xa5 f\xc3\xb8r Muhammeds tid var den en viktig by. Den l\xc3\xa5 langs den arabiske handelsveien for krydder og r\xc3\xb8kelse som gikk s\xc3\xb8rfra til Egypt, Jidda, Persiabukta og Mesopotamia._NEWLINE_Muslimsk tradisjon forteller at kj\xc3\xb8pmannen Mohammed s\xc3\xa5 engelen Gabriel i \xc3\xb8rkenen utenfor Mekka for f\xc3\xb8rste gang i 609. Han tok til \xc3\xa5 preke den nye religionen islam, men f\xc3\xa5 av de som bodde i Mekka lot seg lokke. Til slutt m\xc3\xa5tte han flykte herfra til Medina. I 630 kom Mohammed tilbake som lederen for en muslimsk h\xc3\xa6r p\xc3\xa5 omkring 10\xc2\xa0000 mann. Byen overgav seg raskt uten kamphandlinger. Innbyggerne ble mildt behandlet, og Mohammed krevde kun at de hedenske gudebildene ved Kaba skulle fjernes. Byens tidligere leder, Abu Sufyan, valgte selv \xc3\xa5 konvertere til islam, og st\xc3\xb8rstedelen av innbyggerne fulgte hans eksempel.\n_START_SECTION_\nGeografi\n_START_PARAGRAPH_\nMekka ligger p\xc3\xa5 en h\xc3\xb8yde av 280 m over havet, og omtrent 80 km inn i landet fra R\xc3\xb8dehavet. Det sentrale Mekka ligger i en korridor mellom fjellene som ofte kalles den "Hollow av Mekka." Omr\xc3\xa5det inneholder dalen Al Taneem, Bakkahdalen og dalen Abqar. Dette fjellandskapet har definert den moderne utvidelsen av byen. Sentrum i byen ligger i Masjid al-Haram-omr\xc3\xa5det, som ligger noe lavere enn resten av byen. Omr\xc3\xa5det rundt moskeen ugj\xc3\xb8r gamlebyen, hvor de viktigste gatene er Al-Mudda\'ah og S\xc5\xabq al-Layl nord for moskeen, og As-S\xc5\xabg Assagh\xc4\xabr i s\xc3\xb8r. Da saudiaraberne utvidet den store mosk\xc3\xa9en i sentrum av byen ble det som en gang var hundrevis av hus erstattet med brede avenyer og torg. Tradisjonelle boliger er bygget av lokal stein og er generelt to til tre etasjer h\xc3\xb8ye. Det totale arealet av Mekka i dag er 1200 km\xc2\xb2.\n_START_SECTION_\nDemografi\n_START_PARAGRAPH_\nMekka har en h\xc3\xb8y befolkningstetthet og den bofaste befolkningen lever f\xc3\xb8rst og fremst i gamlebyen og arbeider i n\xc3\xa6ringer knyttet til de bes\xc3\xb8kende pilegrimene. Pilegrimene som bes\xc3\xb8ker byen har en blandet bakgrunn og kommer i stor grad fra Afrika, Midt\xc3\xb8sten, S\xc3\xb8r\xc3\xb8st-Asia og Europa. Mange pilegrimer har sl\xc3\xa5tt seg ned i Mekka, dette har gjort at byen har en mer blandet befolkning enn andre deler av Saudi-Arabia. I tillegg har oljeboomen i etterkrigstiden f\xc3\xb8rt til en stor andel gjestearbeidere.\n_START_SECTION_\nMekka og islam\n_START_PARAGRAPH_\nMekka er siden denne tiden blitt den viktigste byen i islam. Siden hendelsene i Mekka stammer fra tiden f\xc3\xb8r skillet mellom sjia- og sunniislam er den hellig for begge retningene. Al-haram-moskeen blir regnet som det helligste stedet i verden._NEWLINE_En av de fem s\xc3\xb8ylene i religionen er \xc3\xa5 bes\xc3\xb8ke Mekka minst \xc3\xa9n gang i livet, under hadj. Muslimer som har r\xc3\xa5d kan bes\xc3\xb8ke byen \xc3\xa5rlig, men innreisen til landet er blitt begrenset de siste \xc3\xa5rene for \xc3\xa5 hindre for store folkemengder._NEWLINE_En pilegrimsreise til Mekka utenfor hadj-m\xc3\xa5neden dhu al-hidja er ogs\xc3\xa5 en hellig handling som blir kalt umra. De fleste som foretar reisen foretrekker \xc3\xa5 dra i l\xc3\xb8pet av Hadj._NEWLINE_I Mekka bes\xc3\xb8ker pilegrimene Kaba, regnet som Guds hus, og den hellige zamzamkilden. De drar ogs\xc3\xa5 gjerne til landsbyen Mina og Arafat\xc3\xa5sen i n\xc3\xa6rheten.\n_START_SECTION_\nMekka og ikke-muslimer\n_START_PARAGRAPH_\nMekka blir regnet som s\xc3\xa5 hellig at byen er forbudt omr\xc3\xa5de for ikke-muslimer. Likevel har flere slike lurt seg inn forkledd som muslimer. En av de best kjente er den engelske eventyreren Richard Burton, som tok seg inn i byen i 1835. Han fortalte senere om opplevelsene sine i Personal Narrative of a Pilgrimage to Al Madinah and Meccah._NEWLINE_Ettersom bilde og fjernsynsoverf\xc3\xb8ringer fra byen er blitt vanlige, har flere ikke-muslimer f\xc3\xa5tt innblikk i de tidligere s\xc3\xa5 hemmelige ritualene.\n_START_SECTION_\nTragedier\n_START_PARAGRAPH_\nFlere d\xc3\xb8dsulykker har funnet sted i forbindelse med de store menneskemengdene som samler seg i Mekka under hadj. Den verste skjedde i 1990 da 1\xc2\xa0426 ble trampet i hjel i en tunnel. Liknende ulykker i 1994, 1998 og 2004 drepte 270, 180 og 251 hver. Myndighetene i Saudi-Arabia pr\xc3\xb8ver \xc3\xa5 hindre flere slike hendelser ved \xc3\xa5 sette grenser for hvor mange som f\xc3\xa5r bes\xc3\xb8ke landet og overv\xc3\xa5ke folkemassene under hadj. Likevel kan det stadig skje ulykker, som i 2006, da et blokkhus falt sammen og drepte 76._NEWLINE_Mekka har ogs\xc3\xa5 v\xc3\xa6rt utsatt for terrorisme og religionspolitiske demonstrasjoner. I 1989 drepte bomber i Al-haram-moskeen \xc3\xa9n pilegrim mens sammenst\xc3\xb8t mellom antivestlige demonstranter og saudiarabiske sikkerhetsstyrker f\xc3\xb8rte til at rundt 400 d\xc3\xb8de.'